Document ID: /roh_data/filtered/fineweb-2-filterrobots_roh.jsonl.gz/10436

Gudagnar quest premi saja sco la curunaziun da l'ovra da la vita, di Claudia Caviezel. Ella survegn quai premi cun 38 onns, per sias tailas e creaziuns che fan furora sur ils cunfins svizzers. Quai saja ina gronda onur ed ella haja nunditg tschaffen.
Influenza sin il design textil svizzer
Claudia Caviezel saja talentada ed haja ina gronda influenza sin il design textil svizzer actual, scriva la cumissiun federala da design. Era renumads designers sco Louis Vuitton e Vivienne Westwood han gia duvrà tailas da Caviezel per crear vestgadira extraordinaria.
Ina lavur multifara
Tailas, plimatschs, tarpuns, canapés, las lavurs da Caviezel èn multifaras. Quai è quai che fascinescha la designra vi da sia lavur.
Ella possia lavurar cun designers da moda, cun architects, cun designers da products. Impurtant saja, che las textilas sajan da buna qualitad e plain colurs. Textilias vivian da la materialitad.
Tailas pon raquintar istorgias
Fascinada è la designra da textilias veglias, tradiziunalas da l'entir mund, textilias che raquintaun in’istorgia.
Claudia Caviezel creescha per l'ina tailas per la fatschenta Akris a San Gagl. Ella fa dentant era products per Atelier Pfister, plimatschs, resti da letg, canapés. Questas ovras portan tuttas in num grischun, Riom, Marmorera, Mathon. Rumantsch na sa la designra betg pli, malgrà ch'il bab è da Tumegl e la mamma da Sagogn. Ella chapeschia rumantsch, na possia dentant betg pli discurrer.